બપોરે ભોજનના સમયે ગેસ્ટાપો આવી ટપક્યા હતા. ઓસ્કર તેની ઑફિસમાં હાજર ન હતો. હકીકતમાં કોઈક કામ અંગે સવારથી જ કાર લઈને એ બર્નો ગયો હતો. ક્રેકોવથી ઓસ્કરનો અંગત સામાન લઈને એક ટ્રક મોરાવિયા આવી હતી, જેમાં સિગરેટો, વોડકા, કોગ્નેક અને શેમ્પેઇનની પેટીઓ, વગેરે ભરેલું હતું. કેટલાક લોકોએ એવો આક્ષેપ કર્યો હતો, કે એ સામાન વાસ્તવમાં ગેટેનો હતો, અને બ્રિનલિટ્ઝની યોજનાને ટેકો આપવાની કિંમત રૂપે ગેટેની એ સંપત્તિને મોરાવિયામાં લઈ આવવા માટે ઓસ્કર કબુલ થયો હતો. હવે જ્યારે ગેટે એક મહિનાથી બંદી અવસ્થામાં હતો અને તેની પાસે કોઈ જ સત્તા રહી ન હતી, ત્યારે એ ટ્રકમાં રહેલો સુખ-સુવિધાનો સામાન ઓસ્કરની માલિકીનો હતો એવું માની શકાય તેમ હતું.